Neuvoston lausunto, annettu 18 päivänä helmikuuta 2003, Tanskan tarkistetusta lähentymisohjelmasta vuosiksi 2002-2010



Virallinen lehti nro C 051 , 05/03/2003 s. 0002 - 0003



Neuvoston lausunto, annettu 18 päivänä helmikuuta 2003, Tanskan tarkistetusta lähentymisohjelmasta vuosiksi 2002-2010 (2003/C 51/02) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 9 artiklan 3 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT TÄMÄN LAUSUNNON: Neuvosto tarkasteli 18 päivänä helmikuuta 2003 Tanskan tarkistettua lähentymisohjelmaa, joka kattaa vuodet 2002-2010. Lähentymisohjelma sisältää runsaasti tietoja Tanskan julkiselle taloudelle aiheutuvista keskipitkän ja pitkän aikavälin haasteista ja noudattaa vakaus- ja lähentymisohjelmien sisältöä ja muotoa koskevia käytännesääntöjä. Tarkistetussa lähentymisohjelmassa suunniteltujen toimenpiteiden mukainen talouspolitiikka vastaa vuoden 2002 talouspolitiikan laajoja suuntaviivoja. Talous on kehittynyt pääosin vuonna 2001 tarkistetussa lähentymisohjelmassa ennakoidulla tavalla. Taloudellisen kasvun hidastumisen vuonna 2001 ennustettiin näkyvän 1,1 prosentin kasvuna BKT:ssä. Viimeisin ennuste on 1,4 prosenttia. Vuonna 2002 BKT:n kasvun odotetaan kiihtyvän hieman, 1,5 prosenttiin, mikä vastaa edellisen tarkistuksen ennustetta. BKT:n kasvuksi ennustetaan 1,8 prosenttia vuonna 2003 ja 2,1 prosenttia vuonna 2004. Kasvun ennustetaan perustuvan yksinomaan kotimaiseen kysyntään. Neuvosto toteaa, että makrotalousennuste vaikuttaa uskottavalta ja on komission syysennusteen mukainen. Neuvosto on tyytyväinen, että Tanska täyttää edelleen inflaatiota, pitkiä korkoja, valuuttakurssia ja julkista taloutta koskevat lähentymiskriteerit. Esitetty julkisen talouden strategia ei ole viime vuosina juuri muuttunut, ja se painottuu edelleen vahvasti julkisen talouden kestävyyden varmistamiseen keskipitkällä aikavälillä. Strategian perustana on edelleen se, että julkisen talouden ylijäämä pidetään keskimäärin noin 1,5-2,5 prosentissa suhteessa BKT:hen vuoteen 2010. Lisäksi jatketaan verojen jäädyttämistä, jolla pyritään myös helpottamaan menojen valvontaa. Jotta keskipitkän aikavälin ennusteiden mukaiset julkisen talouden tavoitteet voidaan saavuttaa, Tanskan viranomaiset toteavat ohjelmassaan, että työmarkkinauudistuksia on jatkettava. Neuvosto suhtautuu myönteisesti siihen, että verot on toistaiseksi jäädytetty kaikilla julkisen talouden tasoilla talouspolitiikan laajojen suuntaviivojen mukaisesti. Neuvosto on tyytyväinen, että Tanskan julkinen talous on pysynyt vakaana. Vuoden 2001 toteutunut rahoitusasema oli ennustettua parempi. Tarkistetussa ohjelmassa vuosiksi 2002-2004 ennustetut ylijäämät ovat 1,6, 1,9 ja 2,4 prosenttia suhteessa BKT:hen. Ne vastaavat pitkälti komission ennusteita. Loppukaudeksi (2005-2010) ohjelmassa ennustetaan vuotuisiksi ylijäämiksi noin 2 prosenttia suhteessa BKT:hen. Velan odotetaan supistuvan vuoden 2002 44 prosentista 26 prosenttiin suhteessa BKT:hen vuonna 2010. Neuvosto toteaa, että myös julkisen talouden perusrahoitusaseman pitäisi pysyä terveenä koko ohjelmakauden ajan. Ylijäämiksi ennustetaan noin 2 prosenttia suhteessa BKT:hen. Tanska täyttää näin ollen edelleen vakaus- ja kasvusopimuksen vaatimukset. Julkisen talouden keskipitkän aikavälin tavoitteiden saavuttaminen on pitkälti sen varassa, että kunnianhimoiset työmarkkinatavoitteet saavutetaan (kuten työvoimaosuuden korottaminen jo ennestään korkeasta tasosta). Neuvosto toteaa ohjelmassa otettavan huomioon, että tavoitteiden saavuttaminen edellyttää uusia työmarkkinauudistuksia. Aikaisempaan tarkistukseen verrattuna tässä ohjelmassa on laskettu, mitä seurauksia aiheutuu, jos uudistuksia ei toteuteta. Neuvosto suhtautuu uudistukseen myönteisesti ja toteaa, että työmarkkinatavoitteiden saavuttamatta jäämisestä johtuvilla vaikutuksilla voi olla merkittäviä seurauksia julkisen talouden ennustetun kehityksen saavuttamiseen. Jos nykyinen työmarkkinatilanteen heikentyminen lisäksi jatkuu, myös se voi vaarantaa ennustetut ylijäämät. Näin ollen neuvosto rohkaisee Tanskan viranomaisia toteuttamaan määrätietoisesti nämä uudistukset. Neuvosto katsoo, että nykyisen politiikan valossa julkinen talous näyttäisi olevan kestävällä perustalla vastaamaan väestön ikääntymisestä sille aiheutuviin kustannuksiin. Tanska hyötyy tältä osin budjettiylijäämien kestävästä hoitamisesta ja suurten nettovarojen ennustetusta kertymisestä sekä eläkerahastoille että valtiolle. Neuvosto toteaa Tanskan viranomaisten aikovan alentaa veroastetta vuoteen 2010 mennessä. Neuvoston mukaan tämä voidaan toteuttaa ja samalla varmistaa julkisen talouden kestävyys. Veroaste pysyy kuitenkin Tanskassa korkeana verrattuna muihin teollisuusmaihin. Veronhuojennusten jatkamista voitaisiin harkita, sillä rahoitusasema on vakaa. (1) EYVL L 209, 2.8.1997.